Tilkynningar bárust til lögreglunnar í gærkvöldi um bifreið og fjórhjól með börn í afturdragi á snjóþotum í Kópavoginum ( hverfi 203 ) . Klukkan 20:39 var tilkynnt um manneskju á númerslausu fjórhjóli að draga krakka á snjóþotum í hverfi 203 . Viðkomandi fundust ekki þegar lögregla kom á vettvang . Klukkan 22:18 var tilkynnt um bifreið með sleða í eftirdragi í hverfi 203 . Ekkert frekar bókað að svo stöddu , segir í dagbók lögreglunnar á höfuðborgarsvæðinu . Ölvaður ökumaður er grunaður um að hafa verið valdur að umferðaróhappi í hverfi 101 í gærkvöldi . Hann reyndist einnig án ökuréttinda og á ótryggðu ökutæki . Ökumaðurinn er vistaður í fangageymslu lögreglu . Á áttunda tímanum í gærkvöldi lentu tvær bifreiðar í umferðaróhappi í Austurbænum ( hverfi 105 ) og var önnur bifreiðin óökufær en engin slys urðu á fólki . Enn einn daginn eru nokkrir ökumenn stöðvaðir fyrir akstur undir áhrifum ávana - og fíkniefna . Alls voru fimm stöðvaðir í gærkvöldi og voru þeir allir látnir lausir að lokinni sýnatöku en fíkniefni tekin af einum þeirra . Einn þeirra var einnig próflaus .